## Carlos Mazón aposta pel “diàleg per a avançar” en inversions estratègiques, i per reduir la fiscalitat per a “reactivar l’economia”

*** El president de la Generalitat considera necessària la unitat per a reivindicar més finançament autonòmic, el corredor mediterrani o uns pressupostos territorialitzats millors
* Destaca la necessitat de “traure la politització del debat de l’aigua” i assolir un acord prenent com a base “el rigor, les dades tècniques i els informes hidrològics”
* Critica l’“enorme pressió fiscal” existent a la Comunitat Valenciana i ha assegurat que “els serveis públics que la ciutadania rep no són proporcionals respecte als impostos que paga”
* Assegura que la “unitat d’acció” del Consell per a combatre la violència contra la dona es materialitzarà en l’adopció de mesures que permetran “reforçar la protecció a la dona”
* Anuncia que Presidència de la Generalitat coordinarà una unitat de fons europeus per a gestionar amb més eficàcia l’obtenció de més recursos**

**València.**

El president de la Generalitat, Carlos Mazón, ha destacat el seu propòsit de mantindre un “diàleg permanent” durant el seu mandat per a aconseguir inversions estratègiques per a la Comunitat Valenciana, i ha reiterat la seua aposta per reduir l’elevada fiscalitat per a “reactivar l’economia”.

Així ho ha manifestat durant la seua intervenció en el desdejuni informatiu *Encuentros SER*, organitzat per SER Ràdio València i El País, en el qual ha assenyalat que “la manera d’avançar és dialogar”, per la qual cosa ha oferit la mà a la resta de formacions polítiques, així com a les organitzacions sindicals i la patronal per a assolir acords en benefici de la Comunitat Valenciana.

De la mateixa manera, ha considerat necessari reivindicar més finançament autonòmic, el corredor mediterrani o uns pressupostos territorialitzats millors, i ha anunciat una ronda de negociacions amb tots els partits de les Corts per a desbloquejar la renovació dels òrgans estatutaris.

El president s’ha referit a les inversions estratègiques que són necessàries a la Comunitat Valenciana i que “fa massa temps que s’estan esperant”, com ara l’ampliació del port de València, que s’ha vist “retallada” “per la falta de decisió del Govern d’Espanya i per la divisió ideològica de l’anterior Consell”.

En matèria hídrica, ha destacat la necessitat de “traure la politització del debat de l’aigua” i assolir acords prenent com a base “el rigor, les dades tècniques i els informes hidrològics”, que siguen beneficiosos per a totes les parts. Mazón ha recordat que garantir “l’aigua que mereixen” la província d’Alacant i la província de València constitueix una prioritat per al Consell.

**Reactivació econòmica**

Pel que fa a les mesures econòmiques adoptades pel nou Consell, com ara la supressió de l’Impost de Successions i Donacions i la reducció de la despesa política, Mazón ha assegurat que contribuiran a “incentivar l’economia i reactivar el mercat de l’habitatge”, la qual cosa permetrà a la Generalitat incrementar els ingressos de manera “més justa i equitativa”.

El president ha criticat l’“enorme pressió fiscal” existent a la Comunitat Valenciana i ha assegurat que “els serveis públics que la ciutadania rep no són proporcionals respecte als impostos que paga”. Per això, ha insistit en els efectes positius de potenciar “una Comunitat activa, amb beneficis fiscals i atractiva, que rep empreses i inversions i amb una economia domèstica que té incentius fiscals”, per a activar l’economia i disposar de més ingressos i “més justos”.

**Violència de gènere i senyals d’identitat**

En matèria de violència de gènere, el president ha assenyalat que la “unitat d’acció” del Consell per a combatre la violència contra la dona es materialitzarà en l’adopció de mesures que permetran “reforçar la protecció a la dona”, i ha denunciat que en l’últim any s’han incrementat en més de 20.000 les denúncies per maltractaments i, al mateix temps, s’han tancat jutjats de la dona.

El cap de l’executiu valencià també s’ha referit a la defensa dels senyals d’identitat valenciana a través d’una llei que establirà “garanties perquè no s’incomplisca la Constitució Espanyola” i que defensarà “la música, la història, la llengua, les tradicions i les festes” de la Comunitat Valenciana. En aquest sentit, ha avançat que es preveu recuperar la música com a assignatura de l’Ensenyament de Secundària i que aplicarà “el sentit comú” quant al requisit lingüístic.

**Una sanitat “eficaç”**

En matèria de sanitat, Carlos Mazón ha assenyalat que el marc per a prendre decisions “ha de ser l’eficàcia”. “La col·laboració publicoprivada es mantindrà o s’eliminarà en funció de l’eficàcia, no en funció d’un marc ideològic o d’un model preestablit. Si apostar per la col·laboració publicoprivada és més eficaç mantenint la titularitat pública, la universalitat i la gratuïtat, ho farem”.

**Nova unitat de fons europeus**

En el transcurs de l’acte, el president de la Generalitat ha criticat que l’anterior Consell “no va dissenyar una estratègia de fons europeus adequada que permeta obtindre més recursos”. Així, Carlos Mazón ha anunciat que, des de Presidència de la Generalitat, “coordinarem una unitat de fons europeus que tindrà reflex en cadascuna de les conselleries”.

Així mateix, ha apuntat que, en matèria de finançament autonòmic, “aplicar rigor pressupostari és compatible amb ser exigents, amb reivindicar el que ens correspon, la qual cosa no se’ns ha compensat i ens ho deuen. Són estratègies paral·leles”.

Carlos Mazón ha reiterat que a la Comunitat Valenciana “teníem els impostos i la pressió fiscal més alta i el govern més car, i el resultat ha sigut el dèficit més elevat i el deute més gran”, per la qual cosa ha lamentat que “heretem una gran llosa de la gestió anterior que és el deute autonòmic”.

Fecha: 24/07/2023